《续感兴二十五首 其三》
宋代·方一夔

大块无私运，万象同一陶。及其成器时，罅漏杂坚牢。

所以一世人，长短纷马毛。穷或仁与善，达或虐与饕。

共疑造物缪，名利相煎熬。人生有常理，赋命安可逃。

为善不必疑，祸福任所遭。孰云漆园达，夷蹠均天韬。

见夷不见畴，泰山等秋毫。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。